作者:盧炳
標題:賀新郎
內容:池管閒凝目。有玉人、向晚妖嬈，洗妝梳束。雅淡容儀妃子樣，羞使胭脂點觸。瑩冰雪、精神難掬。好是月明微露下，似晚涼、初向清泉浴。好對我，笑羞縮。好風拂面渾無俗。更撩人清興，異香芬馥。惹起新愁無著處，細與端相未足。俏不忍、遊蝶飛撲。可惜伊家嬌媚態，問天公、底事教幽獨。待拉向，錦屏曲。